Automatikus zárású csap

Az egyszerűség kedvéért a hideg vagy központilag kevert vizes, egy csatlakozócsöves, és a hideg-melegvizes keverőcsapokat együtt tárgyaljuk.

A csap a felül elhelyezkedő gomb lenyomásával nyitható. A keverőcsapoknál a víz hőfokának beállításához a gombot kell elfordítani. A víz térfogatárama nem szabályozható, a csapok állandó, takarékos vízmennyiséggel üzemelnek. A szerelvény egy hidraulikus rendszer közreműködésével, automatikusan zár. A kifolyási idő az igényesebb armatúráknál változtatható. Kezelése higiénikus, hiszen a kézmosás után, tiszta kézzel már nem kell a csaphoz hozzáérni.

Olyan helyen célszerű alkalmazni, ahol a csapot egy célra, mindig hozzávetőlegesen azonos ideig használják. Ilyenek a nyilvános mellékhelyiségek, ahol a csap a kézmosásra szolgál.

A kifolyási idő megválasztása nagy figyelmet igényel. A kézmosáshoz például a leggazdaságosabban úgy lehet beállítani, hogy az első lenyomást követő időtartam elég legyen a kéz nedvesítésére és beszappanozására, a kezek összedörzsölése alatt ne folyjon feleslegesen a víz, és a kéz leöblítéséhez újra meg kelljen nyomni a gombot. A kifolyási idő rossz beállítása a használónak bosszúságot, az üzemeltetőnek jelentős többletköltséget okoz. Az automatikus zárású szerelvények többnyire vandálbiztos kivitelben készülnek.